Michael Weiss

**Michael Weiss** ([Medgyes](https://hu.wikipedia.org/wiki/Medgyes" \o "Medgyes), [1569](https://hu.wikipedia.org/wiki/1569). [január 13.](https://hu.wikipedia.org/wiki/Janu%C3%A1r_13.) – [Brassó](https://hu.wikipedia.org/wiki/Brass%C3%B3), [1612](https://hu.wikipedia.org/wiki/1612). [október 16.](https://hu.wikipedia.org/wiki/Okt%C3%B3ber_16.)) Brassó város bírája, krónikaíró.



Élete

Szülei, Johannes Weiss medgyesi polgármester és Gertrude Wolf [1586](https://hu.wikipedia.org/wiki/1586)-ban [pestisben](https://hu.wikipedia.org/wiki/Pestis) elhaláloztak. Elemi iskoláit szülővárosában végezte. 14 éves korában a [jezsuiták](https://hu.wikipedia.org/wiki/J%C3%A9zus_T%C3%A1rsas%C3%A1ga) [kolozsvári](https://hu.wikipedia.org/wiki/Kolozsv%C3%A1r) kollégiumába került, ahol két évet töltött; itt tanulta meg a magyar nyelvet s a latin nyelv ismeretében is annyira előhaladt, hogy már ekkor latin verseket irt. Mint titkár gróf Hardegg Ferdinand szolgálatába állott; innen a magyar udvari kancelláriához ment hivatalnoknak. Érdemeiért a király [1589](https://hu.wikipedia.org/wiki/1589). március 21-én őt és testvéreit magyar nemességre emelte. Ezt követően néhány hónapig [Heidelbergben](https://hu.wikipedia.org/wiki/Heidelberg) tanult, majd [1590](https://hu.wikipedia.org/wiki/1590)-ben visszatért hazájába. [1594](https://hu.wikipedia.org/wiki/1594)-ben az országgyűlésen ő volt Brassó követe; itt ismerkedett meg [Rákóczi Zsigmonddal](https://hu.wikipedia.org/wiki/R%C3%A1k%C3%B3czi_Zsigmond_erd%C3%A9lyi_fejedelem). [1600](https://hu.wikipedia.org/wiki/1600)-ban városi tanácsos lett Brassóban, ebben a minőségében ő felelt a várfalak és bástyák karbantartásért. [Székely Mózes](https://hu.wikipedia.org/wiki/Sz%C3%A9kely_M%C3%B3zes) erdélyi fejedelem 1603. július 17-én Erdély Mohácsának is nevezett csatában életét veszítette, ahol 4000 magyar és székely halt meg. Székely Mózes halálát követően Weiss maga temette el saját kertjében a fejedelem fej nélküli holttestét. Később ezen a helyen az Erzsébet szálló épült fel, ahol elhelyezték a Székely Mózes halálára emlékező vörös márvány táblát. [1612](https://hu.wikipedia.org/wiki/1612)-ben lett városbíró. Viszontagságos életében főképp diplomáciai tehetségével tűnt ki; [Bocskai István](https://hu.wikipedia.org/wiki/Bocskai_Istv%C3%A1n), Rákóczi Zsigmond és a [Báthoriak](https://hu.wikipedia.org/wiki/B%C3%A1thori-csal%C3%A1d" \o "Báthori-család) többször küldték követségbe.

Miután [Báthory Gábor](https://hu.wikipedia.org/wiki/B%C3%A1thory_G%C3%A1bor_erd%C3%A9lyi_fejedelem) bevette [Nagyszebent](https://hu.wikipedia.org/wiki/Nagyszeben) és a szászok önállósága veszélybe került, [1611](https://hu.wikipedia.org/wiki/1611)-ben Weiss szövetségre lépett ellene [Radu Șerban](https://hu.wikipedia.org/wiki/IX._Radu_havasalf%C3%B6ldi_fejedelem" \o "IX. Radu havasalföldi fejedelem) havasalföldi fejedelemmel és a [Barcaság](https://hu.wikipedia.org/wiki/Barcas%C3%A1g) népét is maga mellé állította. [Báthory Gábor](https://hu.wikipedia.org/wiki/B%C3%A1thory_G%C3%A1bor_erd%C3%A9lyi_fejedelem)döntő győzelmet aratott [1612](https://hu.wikipedia.org/wiki/1612)-ben, a [földvári csata](https://hu.wikipedia.org/w/index.php?title=F%C3%B6ldv%C3%A1ri_csata_(1612)&action=edit&redlink=1) után menekülő Michael Weisst pedig Báthory hajdúi fogták el és végezték ki. Fejét levágták s Szebenbe küldték a fejedelemhez, aki azt a piacon nyársra vonatta.

Korának és különösen Brassó város történetének megvilágítására megbecsülhetetlen krónikát hagyott hátra: *Liber Annalium raptim scriptus* címmel.

Forrás

https://hu.wikipedia.org/wiki/Michael\_Weiss\_(krónikaíró)